OBH 4292/1999.
Az állampolgári jogok országgyűlési biztosa általános helyettesének jelentése
Előadó: dr. Almási Eszter

Az eljárás megindulása:

A Hivatalhoz érkezett beadványból és a sajtóból tudomásomra jutott, hogy az 1999/2000. tanév kezdetekor, nem álltak rendelkezésre az iskolákban a  diákigazolványok. A diákok ezért nem tudták igénybe venni azokat a kedvezményeket, melyekre az igazolvány jogosít.

Az állampolgári jogok országgyűlési biztosáról szóló 1993. évi LIX. törvény alapján az ügyben Az Alkotmány 70/F.§ (2) bekezdésében deklarált oktatáshoz való joggal összefüggésben az ügyben vizsgálatot indítottam. 

Megkeresésemben kértem az oktatási minisztert, tájékoztasson arról, hogy milyen okból késik a diákigazolványok kiadása, hány embert érint a probléma, valamint, hogy mikorra várható az igazolványok kiosztása. A megkeresésemet követően a sajtó híradásaiból érzékelhetővé vált, hogy a probléma valóban sokakat érint, ezért 1999. szeptember 28-án kelt levelemben, még az ügy részletes vizsgálata előtt, kezdeményezésemben kértem az oktatási minisztert, hogy intézkedjen a diákigazolványok érvényességének meghosszabbításáról.

Irányadó jogszabályok:

30/1999. (II. 15.) Korm. rendelet a diákigazolványról

A diákigazolványhoz kapcsolódó jogok és kedvezmények
2. § (1) A diákigazolvány igazolja
a) a diákigazolványon jelölt intézménnyel a tanulói, illetve hallgatói jogviszony fennállását;
b) a jogszabályban meghatározott utazási kedvezményeket;
c) a jogszabályban meghatározott kulturális és egyéb kedvezményeket;
d) a tanulói, hallgatói jogviszony alapján jogszabály szerint járó térítésekre és juttatásokra való jogosultságot;
e) a diákigazolványhoz kapcsolt, de az állam által nem garantált kedvezményekre való jogosultságot;
f) a tanulók közül azok esetében, akik számára az első személyi igazolvány még nem került kiállításra, a személyazonosságot.
(2) A távoktatási tagozaton tanuló tanuló, illetve hallgató diákigazolványa az (1) bekezdés a), c)-f) pontjaiban foglaltakat igazolja.

A diákigazolvány
3. § (1) A diákigazolvány típusai: állandó és ideiglenes diákigazolvány.
(2) Az állandó diákigazolvány fajtái: felsőoktatási és közoktatási diákigazolvány. Az egyes fajtákon belüli csoportok: nappali, esti, levelező és távoktatási diákigazolvány.

4. § (1) A diákigazolvánnyal kapcsolatos feladatokat a kibocsátó, a kezelő és a kiadó intézmény látja el.
(2) A diákigazolvány kibocsátója és kiállítója az oktatási miniszter (a továbbiakban: kibocsátó).
(3) A kezelő a kibocsátó által a diákigazolvány előállításával, nyilvántartás kezelésével és egyéb feladatok ellátásával megbízott jogi személy (a továbbiakban: kezelő).
(4) A kiadó intézmény a 6. §-ban meghatározott feladatokat ellátó közoktatási és felsőoktatási intézmény.

5. § A kibocsátó feladata:
a) az 1. § (1) bekezdésében foglalt intézményekben kiadott diákigazolványokról központi nyilvántartás vezetése,
b) a diákigazolvány kiadására jogosult közoktatási és felsőoktatási intézmények listájának a kezelő rendelkezésére bocsátása,
c) a diákigazolványnak, az érvényesítő matricának és a diákigazolvány kiadásához szükséges nyomtatványoknak meghatározott határidőre történő előállítása és eljuttatása a kiadóhoz,
d) gondoskodni olyan nyilvántartás vezetéséről és karbantartásáról, amely tartalmazza a diákigazolvány gyártásához szükséges adatokat, valamint biztosítani a feldolgozott adatlapok és a bevont diákigazolványok megsemmisítését.

15/1999. (III. 24.) OM rendelet a diákigazolványok előállításának, kiadásának

A diákigazolvány megrendelése
5. § (1) A kezelő minden év március 31-éig a kiadónak postai úton, a saját költségén eljuttatja az adott évben várható tanulói, illetve hallgatói létszámváltozás mértékét tíz százalékkal meghaladó mennyiségű a 4. § (1) bekezdésének a) pontjában meghatározott nyomtatványt, valamint intézményenként egy kétpéldányos csomagot a 4. § (1) bekezdés b)-c) pontjában meghatározott nyomtatványból.
6. § (1) A diákigazolványt a kiadó intézmény rendeli meg a tanuló, illetve a hallgató által kitöltött igénylőlapnak a kezelőhöz postai úton történő eljuttatásával. Az állandó diákigazolvány megrendelésének feltétele, hogy a kiadó intézmény a tanulóval, illetve a hallgatóval kitöltesse az állandó diákigazolvány igénylőlapot, továbbá, hogy a kitöltés helyességét ellenőrizze, és azt cégszerű aláírásával igazolja. A kitöltött igénylőlap második példányát a kiadó köteles irattárában elhelyezni, és megőrizni.

A diákigazolvány előállítása, elküldése és kiadása
9. § (1) A kezelő a beküldött igénylőlapok alapján előállítja az állandó, illetve az ideiglenes diákigazolványt, majd postai úton a kiadó intézmény költségén utánvétellel megküldi a kiadónak. A kezelő minden állandó, illetve ideiglenes diákigazolványt tartalmazó postai csomaghoz a 4. § (1) bekezdésének c), illetve d) pontjában meghatározott nyomtatványt mellékel két példányban.

A diákigazolvány érvényesítése
10. § (1) A kiadó intézmény az állandó közoktatási diákigazolványok érvényesítését évente egyszer (szeptember 30-áig), az állandó felsőoktatási diákigazolványok érvényesítését évente kétszer (március 31-éig és szeptember 30-áig), az ideiglenes diákigazolvány érvényesítését annak kiadásakor végzi el a kezelő által számára megküldött érvényesítő matricának a diákigazolványra - ideiglenes diákigazolvány esetén a személyi lapra történő - felragasztásával.
(2) A kezelő a közoktatási és a felsőoktatási intézmények, valamint az Oktatási Minisztérium számára az adott intézményben kiadott állandó diákigazolványok számánál öt százalékkal több érvényesítő matricát, valamint a 4. § (1) bekezdésének g)-h) pontjában meghatározott nyomtatványt küld, továbbá egyedi rendelést teljesít. Az érvényesítő matricák elküldése a közoktatásban minden év szeptember 1-jéig, a felsőoktatásban minden év szeptember 1-jéig és február 28-áig történik.
14. § (1) Ez a rendelet a kihirdetése napján lép hatályba. (1999. március 24.)
(2) Ahol e rendelet nyomtatványról, igénylőlapról, visszaigazoló lapról, illetve nyilvántartó lapról rendelkezik, 1999. május 15-ig a diákigazolványról szóló 34/1998. (II. 25.) Korm. rendelet alapján kiadott nyomtatványokat kell megfelelően alkalmazni. A kezelő 1999. május 15-ig előállítja az e rendeletben szabályozott új típusú nyomtatványokat.

A megállapított tényállás:

Az Oktatási Minisztérium megkeresésemre az alábbi tájékoztatást adta. 

A minisztérium jogelődje, a Művelődési és Közoktatási Minisztérium 1997-ben közbeszerzési eljárás keretében választotta ki a diákigazolványokat gyártását végző Állami Nyomda Rt és Compuworx Rt Konzorciumát. A Konzorcium és a Minisztérium között 1997 novemberében kötött szerződés szerint a diákigazolványok kiállításához szükséges adatok gyűjtése, az igazolványok gyártása és elosztása a Konzorcium feladata. Az adatgyűjtéshez szükséges űrlapokat a Konzorcium küldi el a mintegy 4500 oktatási intézménybe. Az intézmények gondoskodnak a nyomtatványok kitöltéséről, az adatok helyességének igazolásáról, valamint a kitöltött nyomtatványok beküldéséről az Állami Nyomda telephelyére.

Az 1999/2000. a köz- és felsőoktatás első évfolyamaira belépő mintegy 280.000 diák diákigazolványának kiállításához az adatlapokat a Konzorcium 1999. június 15-ig juttatta el az oktatási intézményekbe. Minthogy a Konzorcium az egy helyen történő, a biztonsági előírásoknak megfelelő gyártást és az ezt követő elosztást 30 napos határidőre vállalta, ahhoz hogy a tanév kezdetére az első évfolyamra belépő diákok diákigazolvánnyal rendelkezzenek, a kitöltött adatlapoknak augusztus elejére meg kellett volna érkezniük az Állami Nyomda Rt telephelyére. A várt 280.000 adatlap helyett fenti időpontra csupán 40.000 kitöltött űrlap érkezett meg. Ez a szám szeptember 20-án haladta meg a 200.000 darabot.

Sajnálatos módon a Konzorcium augusztus 31-ig - műszaki okokra hivatkozva - az augusztus elejére beérkezett adatlapok alapján sem kezdte meg az igazolványok gyártását. Ezért a tanév első napjára egyetlen elsős diák sem kapta meg új diákigazolványát.

Az Oktatási Minisztérium tájékoztatása szerint, becslések alapján a tanév kezdetekor sem állandó, sem ideiglenes diákigazolvánnyal nem rendelkező diákok száma elérte a 100-150 ezret.

A középfokú oktatási intézmények és a felsőoktatás első éves hallgatóinak mintegy 80 %-ának (100.000-200.000 fő), a szeptember 30-ig érvényes, előző oktatási intézményből származó diákigazolvány lehetővé tette az utazási és egyéb kedvezmények igénybevételét. További néhányszor tíz ezer tanuló helyzetét az oktatási intézményben azonnal kiállítható ideiglenes igazolványokkal oldották meg, azonban az ideiglenes igazolványokat is a Konzorciumnak kell szállítania az intézmények megrendelése alapján, és a szükséges, mintegy 180.000-200.000 darab nem állt az iskolák rendelkezésére a tanév elején. A hiány enyhítésére a Konzorcium a megrendelt ideiglenes diákigazolványokat soron kívül, felsőoktatási intézményekben egy nap alatt készítette el.

Kezdeményezésemet követően - szeptember 30-án - az Oktatási Minisztérium és a Közlekedési, Hírközlési és Vízügyi Minisztérium, közös közleményben tájékoztatta a közlekedési vállalatokat és a diákokat, hogy 1999. október 31-ig a jogosultak az utazási kedvezményeket az iskolalátogatási igazolás, vagy a kitöltött igazolvány-igénylő űrlap másolatának felmutatásával is igénybe vehetik.

Minthogy az igénylőlapok döntő többsége szeptember végéig beérkezett, mintegy 120 ezer új diákigazolványt kiállítottak és elküldtek az oktatási intézményekbe, így október 20-ig minden tanuló megkaphatta diákigazolványát.

Az Oktatási Minisztérium tájékoztatása szerint, hasonló helyzet kialakulásának megelőzésére a 2000. évtől kezdődően az adatlapokat a Konzorcium már február hónapban megküldi az oktatási intézményeknek, és azokat a közoktatási intézményekben már a márciusi beiratkozáskor kitölthetik, és elküldhetik az Állami Nyomda telephelyére. A Konzorcium ez esetben a közoktatás új igazolványait már június hónapban eljuttathatja az iskolákba. A nyomdai kapacitások (napi 8000 ezer darab) lehetővé teszik, hogy a mintegy 70 ezer darab felsőoktatási igazolvány augusztus második felében elkészüljön. 

A vizsgálat megállapításai:

A diákigazolványról szóló 30/1999. (II. 15.) Korm. rendelet alapján a diákigazolvány kibocsátója és kiállítója az oktatási miniszter. Az oktatási miniszter feladata a diákigazolványnak, az érvényesítő matricának és a diákigazolvány kiadásához szükséges nyomtatványoknak meghatározott határidőre történő előállítása és eljuttatása a kiadó közoktatási és felsőoktatási intézményhez.

A 15/1999. OM rendelet 1999-ben május 15-ig írta elő a kezelő számára az új típusú nyomtatványok előállítását. Az adatlapokat azonban a miniszter által a diákigazolványok előállításával megbízott kezelő (Állami Nyomda Rt és Compuworx Rt Konzorcium) csak június 15-ig jutatta el a diákigazolványokat kiadó közoktatási és felsőoktatási intézményekhez. A kitöltött adatlapok a vártnál később érkeztek a nyomdába, és a kezelő csak augusztus 31-én kezdte meg az igazolványok gyártását.

A diákigazolvány a tanulói, illetve hallgatói jogviszony fennállásán túl igazolja a jogszabályban meghatározott utazási kedvezményekre, valamint egyéb kedvezményekre, térítésekre és juttatásokra való jogosultságot is. Az Alkotmány 70/F. § (2) bekezdése szerint, a művelődéshez való jogot az állam, többek között az oktatásban részesülők anyagi támogatásával valósítja meg.

Megállapítom, hogy az Oktatási Minisztérium, az 1999/2000. tanév kezdetén, nem tett eleget a 30/1999. (II. 15.) Korm. rendeletben előírt kötelezettségének, mivel nem történt meg a diákigazolványok, és a diákigazolvány kiadásához szükséges nyomtatványok meghatározott határidőre történő előállítása és eljuttatása a közoktatási és felsőoktatási intézményhez. A mulasztás miatt a diákok jelentős része elesett a tanulói, illetve hallgatói jogviszony igazolásának, illetve a diákigazolvány által biztosított kedvezmények igénybevételének lehetőségétől, ezért a művelődéshez való jog egyik részjogosítványával összefüggésben alkotmányos visszásság keletkezett.

A 15/1999. (III. 24.) OM rendelet alapján - ez évtől - a kezelő március 31-ig juttatja el a kiadónak a nyomtatványokat. Az Oktatási Minisztérium tájékoztatása szerint, a kezelő az új igazolványokat már június hónapban elküldi az iskolákba, a felsőoktatási igazolványok előállítása pedig augusztus második felében megoldható. Mindezek alapján a diákigazolványok kiosztásának késedelme a jövőben elkerülhető, így az ügyben ajánlást nem teszek.

Budapest, 2000. április 30.

Dr. Polt Péter